Endamê Komîteya Rayberdişî ya PKKyî Duran Kalkanî bernameyê taybetî yê Medya Haberî de rojdem ercna.
Qiseykerdişê Kalkanî ra tay noqtayê girîngî wina yê:
''Ez xoverdayîşê Îmraliyî yê Rayber Apoyî selam kena. Di serran û nêm ra nata ma Rayber Apoyî ra nêeşkenê xeberêke bigêrê. La ma vînenê ke teberê welatî de zî zaf kesî û rêxistinî wayîrê Rayber Apoyî vejîyenê. Bindestî paradîgmaya Rayber Apoyî de azadîya xo vînenê. Hetê bînî ra dezgehê fermî yê mîyanneteweyî vera tecrîdî bêveng ê. Nê hemkarê dewleta tirke yê.
Meseleya kurdan bi azadîya Rayber Apoyî girêdaye ya. Dewleta tirke seba ke qirkerdişê kurdan temam bikera Rayber Apoyî tecrîd kena. Coka têkoşînê seba azadîya Rayber Apoyî têkoşînê seba azadîya kurdan û Kurdîstanî yo. Coka ma vera tecrîdî ganî hîna zaf têkoşîn bikerê.
Hetê bînî ra rewşa Îmraliyî tesîrê pêro zîndanan kena. Zîndananê dewleta tirke de îşkenceyo giran est o. Ganî ma xoverdayîşê tepişteyan û keyeyanê înan teyna nêverdê. Ganî ma nê rejîmê îşkenceyî yê AKP-MHPyî her ca de teşhîr bikerê.
Ewro Herêmanê Pawitişî yê Medya ra heta Vakurî û metropolan, Başûrî ra heta Rojawanî xoverdayîş dewam keno. Dewleta tirke zî her ca de hêrişanê xo zêdînena. Xoverdayîşê Zapî merkezê pêro xoverdayîşan o. Dewleta tirke 8 serrî yo kena ke Zapî îşxal bikera. Menga peyêne de hêzanê ma 323 çalakîyî kerdî.  Şerê Herêmanê Pawitişî yê Medya zaf girîng o. Ganî her kes nê şerî teqîb bikero. Çunke nê şerî de estbîyayîşê kurdan pawîyeno. Dişmenî vatêne qey cade Zap de netîce bigêro la uca de kilîdkerde mend. Vakurê Kurdîstanî de zî şer dewam keno. Dewleta tirke her cayê Vakurî şarî rê kerdo qedexe. Çunke binkewtişê xo nimneno. Wina aseno ke hêrişê dişmenî her ca de do dewam bikerê.
HPGyî eşkera kerd ke 134 leşkerê tirkî kişîyayê. La vera ney çew fekê xo anêkeno. Wa bizanîyo ke pêro meseleyê Tirkîya dişmenîya kurdan û şerê vera kurdan ra semed qewimîyenê. Sebebê krîzê ekonomîkî no şer o.
Dewleta tirke gêrena ke şerê vera kurdan rê paştgîran bivîna. Hukmatê Iraqî no qebul nêkerd. La Hewlêr de Mesrûr û Nêçîrvan Barzanîyî Wezîrê Karanê Teberî yê dewleta tirke Hakan Fîdan kerd verarê xo. Heyf ke Barzanîyan qebul kerd ke paştî bidê şerê dewleta tirke. Barzanîyî hemkarê sûcanê dewleta tirke yê. La bizanîyo ke eke PDK ver bi Metîna, Garê yan zî Xinêrê gamêke bierzo şer do vejîyo.
PDK wa nêvajo ke çi biwazo do bikero, çew do ci rê çîyêk nêvajo. Tay kesî vanê qey PKK bîyo qels. Tirkîya goreyê xo qisey kena. Wa PDK tarîxî ra derse bigêro. Ganî pê adirî kay mekerê.  Dewleta tirke verê cû zî PDK xapînabi.  Bi taybetî wa şarê Başûrî û pêro kurdî bivînê ke xoverdayîşê gerîlayan ra dewleta tirke nêeşkena îşxalanê xo hîra bikera. PDKyî sond werdo ke PKKyî biqedîno. La dima zî PDK vano ke PKK fek erzeno ci. Çîyo winayên çin o. PDK xayînîye keno. Wa şarê ma na raştîye bivîno. Wa vera xeta xayînîye û hemkarîye şarê ma têkoşîn bikero.
Dewleta tirke Astana de NATOyî ra seba hêrişanê vera Rojawanî destek û destûr waşt. Eşkera yo nêeşkaye destûr bigêra. Coka dewleta tirke her roje wesayîtan kena hedef, pê cergan hêrişan kena. Nika QSD Dêra Zorê de vera cerganê DAÎŞî operasyon keno la cergê dewleta tirke hêrişê Minbicî kenê. Dewleta tirke kena ke Rojawan de şarî provake bikera û dişmenîya ereb û kurdan awan bikera. Ganî Îdareyo Xoser nê kayan bivîno û tedbîranê xo bigêro. Ez venga şarê ma yê erebî zî dana ke wa vera dewleta tirke yewîya xo awan bikero û kayanê dewleta tirke pûç bikero.
Kurdî û Kurdîstan binê tehlukeyê îmha û qirkerdişî de yê. Coka kurdî neçare yê ke şer bikerê û xo bipawê. Ganî ma nê hêrişanê dewleta tirke bişiknê û têkoşîn bikerê. Xoverdayîşê gerîlayan ra nêbîyêne beno ke ewro estbîyayîşê xo kurdan zî çin bîyêne. Bi taybetî ganî ciwanê kurdî û Apogîrî bi xurtî vera hêrişan xo ver bidê. Wa ciwanê ma tewrê gerîlayan bibê û nê şerî de cabigêrê. Eke ciwanî nêeşkenê xo biresnê koyan wa şorê Dêra Zorê û vera DAÎŞî şer bikerê, vera îtîfaqê AKP-MHP-DAÎŞ-PDKyî şer bikerê.
Emser 9ê êlule de Festîvala Kulturê Kurdan est a. Festîvalê winayênî seba pawitişê ziwan û kulturê kurdan zaf girîng ê. La ganî na festîvale de beşdarî wayîrê gerîlayan zî vejîyê. Wa şarê ma yê Ewropa serrêke de teyna festîvalêka winayêne nêkero. Ganî festîvalê ma hînî asta neteweyîye de zaf bibê. Ez nika ra na festîvale û beşdaranê ci selam kena. Ez venga pêro hunermendan û kedkaranê hunerî danê ke festîvalanê winayênan de şarî reyde bêrê yew ca.''
